text: Københavnere vil se køer danse
  22 april 2012 kl. 09.21
  600 københavnere fik sig en stor oplevelse søndag. De tog nemlig toget til Brørup for at se 325 økologiske malkekøer komme på græs.
  Præcis kl. 12 blev køerne lukket ud af staldene og sluppet på græs på 70 gårde landet over.
  På Rishøjgaard i Gjerndrup var der et specialarrangement for 600 københavnere, der søndag morgen tog toget til Brørup for at opleve gårdens 325 malkekøer blive lukket ud på græs efter en lang vinter periode i stalden.
  
  5000 fulgte med fra København
  For første gang nogensinde rykkede Økodagen i år også ind i København med en stor Økofest ved TorvehallerneKBH på Israels Plads, arrangeret af Arla.
  Her var mere end 5000 københavnere samlet for at fejre de økologiske køers forårsfest.
  I år havde københavnerne ekstra gode muligheder for at deltage i fejringen af økologien. Arla havde nemlig inviteret københavnerne med og arrangeret en stor Økofest ved TorvehallerneKBH.
  Køerne dansede på storskærm.
  Der var højt humør på Israels Plads i København, da køernes forårsdans blev sendt på storskærm ? live fra Rishøjgaard i Gjerndrup. Sammen talte publikum ned til kl. 12, hvor køerne blev sluppet løs på marken.
  På landsplan mødte 142.000 tilskuere op på de 68 gårde, der sendte køerne på græs i dag.
  